
REFERAT DE APROBARE

[bookmark: _Hlk245382930]pentru modificarea anexei la Ordinul ministrului mediului, apelor și pădurilor nr. 1.866/2021 pentru aprobarea Ghidului de finanțare a Programului privind creșterea eficienței energetice a infrastructurii de iluminat public

Prezentul referat de aprobare este elaborat în conformitate cu prevederile 
art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare al proiectului de Ordin pentru modificarea anexei la Ordinul ministrului mediului, apelor și pădurilor nr. 1.866/2021 pentru aprobarea Ghidului de finanțare a Programului privind creșterea eficienței energetice a infrastructurii de iluminat public.
Baza legală a proiectului de ordin supus aprobării o constituie prevederile art. 12 alin. (4) din Ordonanţa de urgenţă a Guvernului nr. 115/2011 privind stabilirea cadrului instituţional şi autorizarea Guvernului, prin Ministerul Finanţelor, de a scoate la licitaţie certificatele de emisii de gaze cu efect de seră atribuite României la nivelul Uniunii Europene, aprobată prin Legea nr. 163/2012, cu modificările şi completările ulterioare, ale art. 57 alin. (1), (4) și (5) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, precum și ale art. 13 alin. (4) din Hotărârea Guvernului nr. 43/2020 privind organizarea și funcționarea Ministerului Mediului, Apelor și Pădurilor, cu modificările și completările ulterioare.
În perspectiva organizării unei noi sesiuni de finanțare în cadrul Programului privind creșterea eficienței energetice a infrastructurii de iluminat public, în vederea actualizării condițiilor de finanțare, a mecanismului de selecție a proiectelor și a cerințelor tehnice aplicabile investițiilor, a fost elaborată propunerea de modificare și completare a Ordinului ministrului mediului, apelor și pădurilor nr. 1.866/2021, cu modificările și completările ulterioare, pentru aprobarea Ghidului de finanțare a Programului privind creșterea eficienței energetice a infrastructurii de iluminat publicPrin modificările propuse se urmărește instituirea unui mecanism competitiv de finanțare, bazat pe criterii obiective de prioritizare, care să permită selectarea proiectelor în limita bugetului disponibil, în funcție de performanța energetică estimată, contribuția financiară a solicitanților, în funcție de eficacitatea luminoasă a aparatelor de iluminat propuse prin proiect și integrarea unor soluții tehnologice moderne pentru gestionarea infrastructurii de iluminat public.
Totodată, se urmărește extinderea accesului la finanțare, adaptarea condițiilor tehnice la cerințele actuale de eficiență energetică și îmbunătățirea mecanismelor de analiză, implementare și decontare a proiectelor.
Principalele modificări propuse față de forma în vigoare a ghidului de finanțare sunt următoarele:
•	Introducerea unui mecanism de selecție competitivă a proiectelor, pe bază de punctaj calculat automat prin aplicația informatică, înlocuind principiul finanțării în ordinea depunerii cererilor. Proiectele vor fi ierarhizate și selectate în limita bugetului alocat sesiunii, pe baza unui punctaj maxim de 100 de puncte.
•	Introducerea unei grile de punctaj, care urmărește economia de energie electrică estimată, cu maximum 40 de puncte, contribuția proprie a solicitantului, cu maximum 30 de puncte, în funcție de eficacitatea luminoasă a aparatelor de iluminat propuse prin proiect, cu 15 puncte, și integrarea senzorilor de mișcare și radar pe minimum 70% dintre punctele de iluminat, cu 15 puncte. Sunt stabilite, totodată, criterii succesive de departajare a proiectelor cu punctaj egal.
•	Introducerea contribuției proprii obligatorii, prin stabilirea finanțării acordate de AFM la maximum 90% din valoarea cheltuielilor eligibile, cu o contribuție proprie de minimum 10%, aprobată prin hotărârea autorității deliberative a solicitantului.
•	Extinderea categoriilor de solicitanți eligibili, prin includerea județelor, precum și revizuirea plafoanelor maxime de finanțare în funcție de populația unităților administrativ-teritoriale, potrivit rezultatelor Recensământului populației și locuințelor din anul 2021, cu un plafon maxim de 15 milioane lei pentru unitățile administrativ-teritoriale cu peste 300.000 de locuitori și pentru județe.
•	Limitarea numărului cererilor de finanțare, prin stabilirea posibilității depunerii unei singure cereri de finanțare de către un solicitant în cadrul unei sesiuni de înscriere.
•	Extinderea tipurilor de proiecte eligibile, prin permiterea finanțării proiectelor care vizează exclusiv extinderea sistemelor de iluminat public și eliminarea condiției privind înlocuirea sau completarea unui procent minim de 25% dintre corpurile de iluminat existente. 
•	Revizuirea cheltuielilor eligibile, prin stabilirea unui plafon cumulat de maximum 8% pentru cheltuielile aferente auditului, proiectării, asistenței tehnice și consultanței, reglementarea eligibilității proiectului tehnic de execuție în anumite situații în care nu este necesară autorizația de construire, precum și clarificarea cheltuielilor eligibile și neeligibile aferente componentelor tehnice ale investiției.
•	Introducerea unor cerințe suplimentare privind sistemele de telegestiune, prin posibilitatea integrării senzorilor de monitorizare a poluării și a concentrației de CO₂, precum și stimularea utilizării senzorilor de mișcare și radar prin acordarea unui punctaj suplimentar.
•	Revizuirea mecanismului de analiză a dosarelor de finanțare, prin posibilitatea formulării mai multor solicitări de clarificări, completări sau remedieri, în cadrul unui termen maxim de 30 de zile de la prima notificare. 
•	Corelarea verificării eligibilității cu mecanismul de punctaj, în sensul verificării informațiilor declarate și asumate la înscriere, cu respingerea proiectului în situația în care documentele justificative nu confirmă informațiile care au determinat acordarea punctajului.
•	Clarificarea termenelor de implementare, prin stabilirea unei durate de maximum 24 de luni, cu posibilitatea unei singure prelungiri de maximum 12 luni, precum și reglementarea suspendării implementării în situații independente de voința beneficiarului.
•	Revizuirea mecanismului de prefinanțare și decontare, prin permiterea depunerii a maximum patru cereri de plată anual, dintre care, în primul an, o cerere de prefinanțare și trei cereri de decontare. 
Finanțarea programului se realizează din veniturile Fondului pentru mediu constituite în temeiul Ordonanței de urgență a Guvernului nr. 115/2011, în limita creditelor de angajament și bugetare prevăzute anual cu această destinație în bugetul Fondului pentru mediu.
Menționăm că prezentul proiect de ordin nu este inclus în Planul Național de Redresare și Reziliență.
Pentru motivele invocate, vă transmitem alăturat, în vederea avizării și aprobării, proiectul de ordin pentru modificarea anexei la Ordinul ministrului mediului, apelor și pădurilor nr. 1.866/2021 pentru aprobarea Ghidului de finanțare a Programului privind creșterea eficienței energetice a infrastructurii de iluminat public, avizat în ședința Comitetului Director al Administrației Fondului pentru Mediu din data de 12.11.2026. 


                                                                     PREȘEDINTE,
                                                                    Florin BĂNICĂ

